তথ্যবিবরণী                                                                                          নম্বর : ৬৩৮

**আকাশ সংস্কৃতির যুগেও নিজস্ব সংস্কৃতির চর্চায় আমরা হবো অনুকরণীয়**

 **-- তথ্য ও সম্প্রচার মন্ত্রী**

ঢাকা, ৪ ফাল্গুন (১৭ ফেব্রুয়ারি) :

তথ্য ও সম্প্রচার মন্ত্রী ড. হাছান মাহ্‌মুদ বলেছেন, কৃষ্টি-সংস্কৃতি-সাহিত্যে আমরা বাঙালিরা অনেক দেশের চেয়ে উন্নত। উপমহাদেশেও অনেক ভাষাভাষীদের চেয়ে আমাদের সংস্কৃতির ভিত অনেক গভীরে প্রোথিত। তাই আমরা কাউকে অনুকরণ করবো না। বরং এই আকাশ-সংস্কৃতির যুগেও আমরা এমনভাবে সংস্কৃতি চর্চা করবো, যাতে আমরা অনুকরণীয় হয়ে উঠতে পারি।

আজ রাজধানীর আগারগাঁওয়ে বঙ্গবন্ধু আন্তর্জাতিক সম্মেলন কেন্দ্রে কালচারাল জানালিস্ট ফোরাম অভ্‌ বাংলাদেশ (সিজেএফবি) আয়োজিত ‘২১তম পারফরমেন্স অ্যাওয়ার্ড’ প্রদান অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

প্রধানমন্ত্রী শেখ হাসিনার সরকার এবং বিশেষ করে প্রধানমন্ত্রী নিজে বাঙালি সংস্কৃতির লালন ও বিকাশে একান্তভাবে অগ্রণী উল্লেখ করে মন্ত্রী বলেন, আমরা চাই দেশজুড়ে সংস্কৃতি চর্চার একটা জোয়ার বয়ে যাক। আগামী প্রজন্মকে আত্মকেন্দ্রিকতা ও মৌলবাদের দিকে ঝুঁকে পড়া থেকে রক্ষায় এর বিকল্প নেই।

সম্মাননার বিষয়ে গুরুত্বারোপ করে তথ্যমন্ত্রী বলেন, ‘একটি পুরস্কার একজন শিল্পীর জীবন বদলে দিতে পারে। শিল্প-সংস্কৃতির লালন-পালন ও পৃষ্ঠপোষকতায় পুরস্কার একটি বড় ভূমিকা রাখে, উৎসাহ যোগায়। সংস্কৃতি বিষয়ক সাংবাদিকদের সংগঠন সিজেএফবি দুই দশক ধরে এ বিষয়ে ভূমিকা রাখছে, এজন্য তাদেরকে এবং তাদের পৃষ্ঠপোষকদেরও ধন্যবাদ জানাই।’

অনুষ্ঠানে বিশেষ অতিথি হিসেবে গ্লোবাল টেলিভিশনের চেয়ারম্যান মোঃ হারুনুর রশীদ, স্পন্সর প্রতিষ্ঠান ই-কমার্স সংস্থা কিউকমের ব্যবস্থাপনা পরিচালক মোঃ রিপন মিয়া, অনুষ্ঠান ব্যবস্থাপক অন্তর শো বিজের চেয়ারম্যান স্বপন চৌধুরী এবং আয়োজক সিজেএফবি’র পক্ষে সভাপতি তামিম হাসান, প্রধান উপদেষ্টা এনাম সরকার, সাধারণ সম্পাদক খালেদ আহমেদ বক্তব্য রাখেন।

অভিনেতা-নির্দেশক তারিক আনাম খান আজীবন সম্মাননা এবং সংগীত শিল্পী বেবী নাজনীন, অভিনেত্রী শমী কায়সার, চিত্রনায়িকা পূর্ণিমা, অনুষ্ঠান সংগঠক স্বপন চৌধুরী এবং সাংবাদিক মোর্শেদ নোমান বিশেষ সম্মাননায় ভূষিত হন। পাশাপাশি নির্বাচিত সংগীত ও অভিনয় শিল্পীসহ সকলের হাতে সম্মাননা স্মারক তুলে দেন মন্ত্রী।

**#**

আকরাম/রাহাত/মোশারফ/সেলিম/২০২৩/২২০০ ঘণ্টা

তথ্যবিবরণী                                                                                          নম্বর : ৬৩৭

**দেশের সব জেলা হাসপাতাল ৫০০ বেডের এবং উপজেলা হাসপাতালগুলোকে ১০০ বেডের করা হবে**

 **-- স্বাস্থ্যমন্ত্রী**

দিনাজপুর, ৪ ফাল্গুন (১৭ ফেব্রুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, আমরা মানুষকে চিকিৎসা সেবা দিতে, মানুষকে সুস্থ করতে কোটি কোটি টাকা ব্যয় করছি। আগামীতে সারা দেশের প্রতিটি জেলা হাসপাতালকে ৫০০ বেডের এবং উপজেলা হাসপাতালকে ১০০ বেডে উত্তীর্ণ করা হবে। কিন্তু মানুষকে যথাযথ চিকিৎসা সেবা দেবার কাজটা আপনারা যারা স্বাস্থ্যসেবা প্রদানের সাথে সংশ্লিষ্ট তাদেরকেই নিশ্চিত করতে হবে। দায়িত্ব পালনে দেশপ্রেম থাকতে হবে আপনাদের। করোনায় কত ভালো কাজ করেছেন আপনারা, এখনো চেষ্টা করলেই পারবেন। প্রাইভেট ক্লিনিক, ছোট ছোট প্রাইভেট হাসপাতাল যদি সেবা দিতে পারে, নিয়মিত টেস্ট করতে পারে, আপনারা কয়েকগুণ বেশি সুবিধাসম্পন্ন ও বড় হাসপাতাল হয়েও সাধারণ মানুষকে সরকারি টাকায় ভালো সেবা দেবেন না, তা আর হবে না। এখন থেকে যাকে যেখানে অনিয়ম করতে দেখা যাবে তার বিরুদ্ধেই যথাযথ ব্যবস্থা নেয়া হবে।

আজ দিনাজপুরের এম রহিম মেডিকেল কলেজ হাসপাতালের অডিটোরিয়ামে স্বাস্থ্যসেবার মান বৃদ্ধি বিষয়ক রংপুর বিভাগীয় মতবিনিময় সভায় বিভাগের সকল জেলা, উপজেলা থেকে আগত সিভিল সার্জন, হাসপাতালের তত্ত্বাবধায়ক, উপজেলা স্বাস্থ্য কর্মকর্তাদের উদ্দেশে এসব কথা বলেন স্বাস্থ্যমন্ত্রী।

মন্ত্রী বলেন, দেশের ৪৯৬টি উপজেলায় ৪৯৬টি সরকারি উপজেলা হাসপাতাল আছে, ৬৪টি জেলায় বড় বড় হাসপাতাল আছে, ইউনিয়ন পর্যায়েও হাসপাতাল আছে, তবুও মানুষকে ছোট ছোট প্রাইভেট ক্লিনিকে গিয়ে চিকিৎসা নিতে হয়। সরকারি হাসপাতালে বিভিন্ন রোগের টেস্টের জন্য মেশিন দেয়া হয়েছে, অথচ বেশির ভাগ মেশিন নষ্ট হয়ে বছরের পর বছর পড়ে আছে। সরকারি টাকায় কেনা কোটি কোটি টাকার যন্ত্রপাতি নষ্ট হয়ে পড়ে আছে, আর বাইরের ছোট ছোট ক্লিনিকে ঠিকই সব টেস্ট হচ্ছে। কই বাইরের প্রাইভেট ক্লিনিক হাসপাতালের যন্ত্রপাতি তো নষ্ট হয়ে পড়ে থাকে না! তাহলে সরকারি হাসপাতালের মেশিন কেন নষ্ট থাকবে?-প্রশ্ন রেখে মন্ত্রী বলেন, এগুলো আর চলবে না। এসব কারণে মানুষের কষ্টের আয়ের অনেক টাকা অপচয় হচ্ছে। তিনি বলেন, এই অনিয়ম বন্ধ করতেই আমরা মাঠে নেমেছি। এভাবে আর চলতে পারবে না।

সভায় স্বাস্থ্য অধিদপ্তরের মহাপরিচালক এবিএম খুরশীদ আলম, স্বাস্থ্য শিক্ষা বিভাগের মহাপরিচালক অধ্যাপক টিটু মিয়া, স্বাস্থ্য মন্ত্রণালয়ের অতিরিক্ত সচিব (হাসপাতাল) নাজমুল হক, স্বাস্থ্য অধিদপ্তরের পরিচালক (প্রশাসন) অধ্যাপক শামিউল ইসলাম সাদি, স্বাস্থ্য অর্থনৈতিক বিভাগের প্রধান প্রকৌশলী ব্রিগেডিয়ার জেনারেল বশির আহমেদ, রংপুর বিভাগীয় হাসপাতালের পরিচালক অধ্যাপক হানিফ, দিনাজপুর এম রহিম মেডিকেল কলেজ হাসপাতালের পরিচালক, হাসপাতালের অধ্যক্ষ, রংপুর বিভাগের বিভিন্ন জেলা-উপজেলার স্বাস্থ্য কর্মকর্তা, চিকিৎসকগণ বক্তব্য রাখেন।

**#**

মাইদুল/সিরাজ/রাহাত/মোশারফ/সেলিম/আব্বাস/২০২৩/২১২০ ঘণ্টা

তথ্যবিবরণী                                                                                        নম্বর : ৬৩৬

**বর্তমান সরকারের প্রচেষ্টায় চলচ্চিত্রে সুদিন ফিরেছে**

 **-- সংস্কৃতি প্রতিমন্ত্রী**

ঢাকা, ৪ ফাল্গুন (১৭ ফেব্রুয়ারি):

সংস্কৃতি বিষয়ক প্রতিমন্ত্রী কে এম খালিদ বলেছেন, আকাশ সংস্কৃতির প্রভাব, ভালো কাহিনী ও চিত্রনাট্যের অভাব, প্রয়োজনীয় পৃষ্ঠপোষকতা না পাওয়াসহ নানা কারণে চলচ্চিত্র শিল্প সংকটে পতিত হয়েছিল। তাছাড়া ২০০১-২০০৬ সাল মেয়াদে বিএনপি-জামায়াত জোট সরকারের আমলে মৌলবাদীদের আগ্রাসনে এ শিল্প মুখ থুবড়ে পড়েছিল। তবে গণতান্ত্রিকভাবে নির্বাচিত চলচ্চিত্রবান্ধব বর্তমান সরকারের নানামুখী উদ্যোগ ও প্রচেষ্টায় চলচ্চিত্র শিল্পে সুদিন ফিরেছে।

প্রতিমন্ত্রী আজ সন্ধ্যায় রাজধানীর বাংলাদেশ শিল্পকলা একাডেমির জাতীয় নাট্যশালা মিলনায়তনে বাংলাদেশ শিল্পকলা একাডেমি আয়োজিত ৬৪ জেলা শিল্পকলা একাডেমির ব্যবস্থাপনায় সারা দেশে একযোগে ১৫ দিনব্যাপী (১৭ ফেব্রুয়ারি থেকে ৩ মার্চ) ‘তৃতীয় বাংলাদেশ চলচ্চিত্র উৎসব ২০২৩’-এর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

সংস্কৃতি প্রতিমন্ত্রী বলেন, বর্তমান সরকার চলচ্চিত্র শিল্পের উন্নয়নে যুগান্তকারী পদক্ষেপ গ্রহণ করেছে। তথ্য ও সম্প্রচার মন্ত্রণালয়ের অধীন এ শিল্পের উন্নয়নে এক হাজার কোটি টাকার তহবিল গঠন করা হয়েছে। তাছাড়া সংস্কৃতি বিষয়ক মন্ত্রণালয় প্রতি উপজেলায় যে সাংস্কৃতিক কেন্দ্র স্থাপনের উদ্যোগ নিয়েছে তাতেও থাকছে আধুনিক সিনেপ্লেক্স। তিনি বলেন, চলচ্চিত্র এমন একটি মাধ্যম যেটি খুব দ্রুত মানুষকে প্রভাবিত করতে পারে। কে এম খালিদ বলেন, চলচ্চিত্র শিল্পের সংকট উত্তরণকালে বাংলাদেশ শিল্পকলা একাডেমি আয়োজিত তৃতীয় বাংলাদেশ চলচ্চিত্র উৎসব আয়োজন এক অসাধারণ পদক্ষেপ। প্রতিমন্ত্রী পক্ষকালব্যাপী এ উৎসবের সর্বাঙ্গীণ সাফল্য কামনা করেন।

উল্লেখ্য, তৃতীয় বাংলাদেশ চলচ্চিত্র উৎসবে পাঁচটি ভিন্ন ক্যাটাগরিতে ৩৬টি চলচ্চিত্র প্রদর্শিত হবে।

#

ফয়সল/রাহাত/মোশারফ/সেলিম/২০২৩/২১১০ ঘণ্টা

তথ্যবিবরণী                                                                                                  নম্বর : ৬৩৫

**২৮ ফেব্রুয়ারি চালু হচ্ছে কিশোরগঞ্জের মিঠামইন সেনানিবাস**

ঢাকা, ৪ ফাল্গুন (১৭ ফেব্রুয়ারি) :

আগামী ২৮ শে ফেব্রুয়ারি চালু হচ্ছে কিশোরগঞ্জের মিঠামইন সেনানিবাস। প্রধানমন্ত্রী শেখ হাসিনা সেনানিবাসের উদ্বোধন করবেন বলে আশা করা হচ্ছে।

রাষ্ট্রপতি মোঃ আবদুল হামিদ আজ মিঠামইনে সেনানিবাস এলাকা পরিদর্শন করেন।

সশস্ত্র বাহিনী বিভাগের প্রিন্সিপাল স্টাফ অফিসার লেফটেন্যান্ট জেনারেল ওয়াকার উজ জামান রাষ্ট্রপতিকে স্বাগত জানান । এসময় সেনানিবাসের সার্বিক পরিস্থিতি সম্পর্কে রাষ্ট্রপতিকে অবহিত করা হয়।

স্থানীয় সংসদ সদস্য রেজওয়ান আহম্মেদ তৌফিক, মোঃ আফজাল হোসেন, রাষ্ট্রপতি কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহউদ্দিন ইসলাম, প্রেস সচিব মোঃ জয়নাল আবেদীন এবং সচিব সংযুক্ত মোঃ ওয়াহিদুল ইসলাম খানসহ পদস্থ সামরিক কর্মকর্তারা এ সময় উপস্থিত ছিলেন।

এর আগে বাদ জুমা রাষ্ট্রপতি মিঠামইনের কামালপুরে তাঁর পিতা হাজী মোঃ তায়েব উদ্দিন এবং মাতা তমিজা খাতুনের-কবর জিয়ারত করেন। এ সময় তাদের আত্মার শান্তি কামনায় দোয়া ও মোনাজাত করা হয়।

**#**

ইমরানুল/সিরাজ/মোশারফ/আব্বাস/২০২৩/১৮৫০ ঘণ্টা

তথ্যবিবরণী নম্বর: ৬৩৪

**বিএনপি নিজেরাও মরতে চায়, বাংলার মানুষকেও মারতে চায়**

 **--নৌপরিবহন প্রতিমন্ত্রী**

বোচাগঞ্জ (দিনাজপুর) ৪ ফাল্গুন **(**১৭ ফেব্রুয়ারি**):**

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বিশ্ব পরিস্থিতিতে দেশের অর্থনৈতিক পরিস্থিতির সুযোগকে কাজে লাগিয়ে মির্জা ফখরুলরা ঝোপ বুঝে কোপ মারতে চাচ্ছে। তারা দেশের কর্মকাণ্ড থামিয়ে দিতে রাস্তা অবরোধ, পদযাত্রার মতো কর্মসূচি দিয়ে সারাদেশে বিশৃঙ্খলা, অরাজকতা তৈরি করার মাধ্যমে এখনি সরকারকে নামাতে চায়। আমাদের সাধারণ সম্পাদক বলেছেন, বিএনপির এটা পদযাত্রা না এটা মরণযাত্রা। তারা নিজেরাও মরতে চায়, বাংলার মানুষকেও মারতে চায়।

প্রতিমন্ত্রী আজ দিনাজপুরের বোচাগঞ্জ মুড়িয়ালা পুলহাট উচ্চ বিদ্যালয়ের ৪তলা একাডেমিক ভবনের উদ্বোধন ও সুধী সমাবেশে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, ২০০১ সালের পহেলা অক্টোবরের নির্বাচনের পর সংখ‍্যালঘু সম্প্রদায়ের উপর নির্যাতন চালানো হয়েছে। তাদের বাড়িঘর জ্বা‌লি‌য়ে দিয়েছে। নারীদের নির্যাতন করা হয়েছে। সেসব বিষয় মির্জা ফখরুলরা এখন ভুলে গেছে। আজকে বঙ্গবন্ধুর আদর্শকে ধারণ করে বাংলাদেশ বঙ্গবন্ধুর সোনার বাংলা হয়েছে। এই সোনার বাংলাকে ধরে রাখতে হবে। সেজন্যই এই পুলহাট মুড়িয়ালা উচ্চ বিদ্যালয়ের যে একাডেমিক ভবন আমি আজ উদ্বোধন করেছি এই ভবন থেকে আগামী দিনে সোনার মানুষ তৈরি হতে হবে। তাহলেই আমরা সোনার বাংলাকে ধরে রাখতে পারবো।

উপজেলা নির্বাহী অফিসার ছন্দা পাল এর সভাপতিত্বে অনুষ্ঠানে শিক্ষা প্রকৌশল অধিদপ্তর দিনাজপুরের নির্বাহী প্রকৌশলী এস.এম শাহীনুর ইসলাম, বিদ্যালয়ের প্রধান শিক্ষক রবিন্দ্র নাথ, ইউনিয়ন আওয়ামী লীগের সভাপতি মোঃ তৈয়মুর রহমান, সাধারণ সম্পাদক শাহীন ইসলাম প্রমুখ বক্তব্য রাখেন।

#

জাহাঙ্গীর/সিরাজ/মোশারফ/লিখন/২০২৩/১৮১৬ঘণ্টা

তথ্যবিবরণী                                                                                                  নম্বর : ৬৩৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ৪ ফাল্গুন (১৭ ফেব্রুয়ারি) :

          স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬৭ শতাংশ। এ সময় ১ হাজার ২০১ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৮ হাজার ৭৭৫ জন।

**#**

কবীর/সিরাজ/মোশারফ/আব্বাস/২০২৩/১৬৪১ ঘণ্টা

তথ্যবিবরণী                                                                                                   নম্বর : ৬৩২

**অংশগ্রহণমূলক নির্বাচনের দায়িত্ব শুধু সরকারি দলের নয়, বিএনপিসহ সকলের**

 **-তথ্য ও সম্প্রচারমন্ত্রী**

চট্টগ্রাম, ৪ ফাল্গুন (১৭ ফেব্রুয়ারি) :

তথ্য ও সম্প্রচারমন্ত্রী এবং বাংলাদেশ আওয়ামী লীগের যুগ্ন সাধারণ সম্পাদক ড. হাছান মাহমুদ বলেছেন, একটি অংশগ্রহণমূলক নির্বাচনের দায়িত্ব শুধুমাত্র সরকারি দলের নয়। বিএনপিসহ সকল রাজনৈতিক দলের দায়িত্ব হচ্ছে একটি অংশগ্রহণমূলক গ্রহণযোগ্য অবাধ নির্বাচন করার ক্ষেত্রে সহযোগিতা করা। 'কেউ যদি নির্বাচন বর্জন করে কিংবা প্রতিহতের অপচেষ্টা চালায় তাহলে নির্বাচনকে অংশগ্রহণমূলক না করা কিংবা অগ্রহণযোগ্য করার দায়-দায়িত্ব তাদের' দ্ব্যর্থহীনভাবে বলেন তিনি।

আজ বন্দরনগরী চট্টগ্রামের দেওয়ানজী পুকুরপাড়ের বাসভবনে সাংবাদিকদের সঙ্গে মতবিনিময়কালে 'নির্বাচনের একবছর পূর্বে বিদেশিদের আনাগোনা বৃদ্ধি' নিয়ে প্রশ্নের জবাবে মন্ত্রী এ সব কথা বলেন।

আগামী নির্বাচনকেও অংশগ্রহণমূলক, অবাধ করার ক্ষেত্রে সরকারি দলের যেমন দায়িত্ব আছে, বিএনপিসহ বিরোধী দলেরও দায়িত্ব আছে, বলেন হাছান।

ইউরোপীয় ইউনিয়নভুক্ত রাষ্ট্রদূতদের সাথে আওয়ামী লীগের সাধারণ সম্পাদকের নেতৃত্বে গত বৃহস্পতিবার যে বৈঠক হয়েছে সেখানে নানা বিষয়ের মধ্যে একটি অবাধ ও অংশগ্রহণমূলক নির্বাচনের বিষয়টি প্রাধান্য পেয়েছে উল্লেখ করে মন্ত্রী বলেন, 'আমরা তাদের জানিয়েছি যে, একটি অংশগ্রহণমূলক অবাধ সুষ্ঠু এবং স্বচ্ছ নির্বাচনের মাধ্যমে আগামী দিনের সরকার নির্বাচিত হোক এবং বিএনপিসহ সমস্ত রাজনৈতিক দল অংশগ্রহণ করুক সেটিই আমরা চাই। অন্য বিদেশি সংস্থাগুলোকেও আমরা সেটি জানাচ্ছি।'

বিদেশিদের প্রসঙ্গে সম্প্রচারমন্ত্রী আরো বলেন, জিডিপির বিচারে ২৫টি দেশকে পেছনে ফেলে গত ১৪ বছরে আমরা জিডিপিতে ৬০তম থেকে ৩৫তম এবং পিপিপিতে ৩১তম অর্থনীতির দেশে উন্নীত হয়েছি। আগামী কয়েক বছরে দেশের ক্রম আরো ওপরে উঠবে। বাংলাদেশ এখন 'ইকোনোমিকালি ইমার্জিং টাইগার', সেজন্য পৃথিবীর বিভিন্ন দেশ বাংলাদেশের প্রতি আগ্রহ প্রকাশ করছে। সেই আগ্রহ থেকেই বিভিন্ন দেশের কূটনীতিক এবং বিভিন্ন অর্থলগ্নিকারী  ও আন্তর্জাতিক প্রতিষ্ঠানের আনাগোনা অতীতের তুলনায় বেড়েছে।' যে দেশের অর্থনীতি চাঙ্গা, বাজার বড় এবং ক্রম সম্প্রসারমান, সেখানে অন্যান্য দেশ যারা আমাদের সাথে কাজ করতে চায় তাদের আগ্রহ বাড়বে এটা খুব স্বাভাবিক এবং সে কারণেই তাদের আনাগোনা, আসা-যাওয়া বেড়েছে, বলেন হাছান মাহমুদ।

**'পাকিস্তানের আদলে নির্বাচনের স্বপ্ন দেখে লাভ নেই'**

এ সময় সিঙ্গাপুর থেকে চিকিৎসা নিয়ে এসে বিএনপি মহাসচিব মির্জা ফখরুল বলেছেন 'এই সরকারের অধীনে কোনো নির্বাচনেই তাদের আস্থা নেই, তত্ত্বাবধায়ক সরকারের অধীনেই তারা নির্বাচনে যাবে' -এ বিষয়ে সাংবাদিকদের প্রশ্নের জবাবে মন্ত্রী হাছান বলেন, 'মির্জা ফখরুল সাহেব একজন শিক্ষিত মানুষ হয়ে মূর্খের মত বারবার সরকারের অধীনে নির্বাচন কেন বলেন সেটিই হচ্ছে আমার প্রশ্ন? নির্বাচন হয় নির্বাচন কমিশনের অধীনে, সরকার তখন শুধু 'ফ্যাসিলিটেটরে'র ভূমিকা পালন করে। নির্বাচনকালীন যে সরকার দায়িত্বে থাকে পুলিশের একজন কনস্টেবল বদলি করারও ক্ষমতা তাদের থাকে না। সেই নির্বাচনে বাংলাদেশ আওয়ামী লীগ যেমন একটি পক্ষ বিএনপিও একটা পক্ষ। আমরা সবাই নির্বাচন কমিশনের অধীনে নির্বাচনে অংশগ্রহণ করি।'

পাকিস্তান ছাড়া পৃথিবীর কোথাও তত্ত্বাবধায়ক সরকার নেই; উনারা পাকিস্তানকে কেনো এত অনুকরণ করেন সেটিই হচ্ছে প্রশ্ন, বলেন মন্ত্রী। 'বাংলাদেশে আর কখনো তত্ত্বাবধায়ক সরকার হবেনা, ভারত, অস্ট্রেলিয়া, জাপান, যুক্তরাজ্য, কন্টিনেন্টাল ইউরোপের বিভিন্ন দেশসহ সমস্ত সংসদীয় গণতন্ত্রের দেশে যেইভাবে নির্বাচন হয়, সেইভাবে নির্বাচন হবে' এ কথা পুণর্ব্যক্ত করে তথ্যমন্ত্রী বলেন, 'চলতি সরকারই নির্বাচনকালীন সরকারের দায়িত্ব পালন করবে। পাকিস্তানের আদলে স্বপ্ন দেখে কোনো লাভ নেই।'

'বিএনপি ২০১৮ সালে দ্বিধাদ্বন্দ্বের মধ্যে থেকে নির্বাচনে গেছে, ২০১৪ সালে নির্বাচন প্রতিহত করার অপচেষ্টা চালিয়ে তারা পাঁচশ নির্বাচনী কেন্দ্র পুড়িয়ে দিয়েছিল, বেশ কয়েকজন নির্বাচনী কর্মকর্তাসহ অনেক মানুষকে পুড়িয়ে হত্যা করেছিল, সে দায় তাদের' স্মরণ করিয়ে দেন আওয়ামী লীগের এই যুগ্ম সাধারণ সম্পাদক।

 #

আকরাম/রবি/শামীম/২০২৩/১৬১০ ঘণ্টা

তথ্যবিবরণী                                                                                                   নম্বর : ৬৩১

**পবিত্র শব-ই-মিরাজ উদ্‌যাপন উপলক্ষ্যে আগামীকাল জাতীয় মসজিদে আলোচনা সভা**

**ঢাকা,** ৪ ফাল্গুন (১৭ ফেব্রুয়ারি) :

 পবিত্র শব-ই-মিরাজ ১৪৪৪ হিজরি উদযাপন উপলক্ষ্যে আগামীকাল দুপুর ১ টা ৩০ মিনিটে ইসলামিক ফাউন্ডেশনের উদ্যোগে বায়তুল মুকাররম জাতীয় মসজিদে ‘পবিত্র শব-ই-মিরাজ এর গুরুত্ব ও তাৎপর্য’ শীর্ষক আলোচনা সভা, দোয়া ও মোনাজাত অনুষ্ঠিত হবে।

 অনুষ্ঠানে সভাপতিত্ব করবেন ইসলামিক ফাউন্ডেশনের মহাপরিচালক ড. মহা: বশিরুল আলম। আলোচনা করবেন ঢাকা বিশ্ববিদ্যালয়ের আরবি বিভাগের চেয়ারম্যান ড. মো: আবদুল কাদির।

#

শারমীন/রবি/শামীম/২০২৩/১৫১৪ ঘণ্টা

তথ্যবিবরণী                                                                                                  নম্বর : ৬৩০

**অসাম্প্রদায়িক দেশ গড়তে সকলকে ভূমিকা রাখতে হবে**

 **-খাদ্যমন্ত্রী**

**ঢাকা,** ৪ ফাল্গুন (১৭ ফেব্রুয়ারি) :

খাদ্যমন্ত্রী সাধন চন্দ্র মজুমদার বলেছেন, মহান স্বাধীনতা যুদ্ধের সময়েও দেশে সাম্প্রদায়িক শক্তি ছিলো, এখনও আছে। তাদের প্রতিহত করে অসাম্প্রদায়িক দেশ গড়তে সকলকে ভূমিকা রাখতে হবে। তিনি আরো বলেন, প্রধানমন্ত্রী শেখ হাসিনা অসাম্প্রদায়িক দেশ গড়তে নিরলস কাজ করছেন।

মন্ত্রী আজ রাজধানীর ঢাকেশ্বরী জাতীয় মন্দির প্রাঙ্গণে মহানগর পূজা উদযাপন কমিটি আয়োজিত 'মহানগর পরিবার দিবস ২০২৩' উদ্বোধনকালে এসব কথা বলেন।

সাধন চন্দ্র মজুমদার বলেন, আমাদের শেকড়ের সন্ধান করতে হবে। সামাজিক সাংস্কৃতিক অনুষ্ঠান আয়োজনের মাধ্যমে সংস্কৃতির বিকাশ ঘটাতে হবে। সংস্কৃতির বিকাশ ধর্মান্ধতা থেকে মুক্তি দিবে। তিনি আরো বলেন, পরিবার দিবস সকলকে কাছে আসার সুযোগ করে দিয়েছে।পারস্পরিক বন্ধনকে শক্তিশালী করতে এধরনের অনুষ্ঠান গুরুত্বপূর্ণ ভূমিকা রাখবে।

মহানগর পূজা উদ্‌যাপন পরিষদের সভাপতি মনিন্দ্র কুমারের সভাপতিত্বে অনুষ্ঠানে উপস্থিত ছিলেন স্থানীয় সংসদ সদস্য মো: হাজী সেলিম, প্রেসক্লাবের সাধারণ সম্পাদক শ্যামল দত্ত, বাংলাদেশ পূজা উদ্‌যাপন পরিষদের সভাপতি জে এল ভৌমিক, অধ্যাপক চন্দ্রনাথ পোদ্দার, রমেন মন্ডল প্রমুখ।

অনুষ্ঠানে অনিল চন্দ্রনাথ এফসিএ ও কানুতোষ মজুমদারকে ‘মহানগর পরিবার দিবস ২০২৩’ সন্মাননা প্রদান করা হয়।

#

কামাল/রবি/শামীম/২০২৩/১৫০৮ ঘণ্টা

Handout Number: 629

**Foreign Minister’s phone call with his Turkish counterpart**

Dhaka, 17 February:

Foreign Minister Dr. A K Abdul Momen spoke on 15 February with Turkish Foreign Minister Mevlut Cavusoglu to again express condolences for the loss of life in the wake of earthquakes and support for Turkish people.

‘We are really devastated at the scale of devastation and the death. We express our wholehearted condolence and also you would take us as your brother to assist you as much as we can. This is a great shock to all of us in Bangladesh,’ Dr. Momen said during the call.

Turkish Foreign Minister thanked Dr. Momen for calling and also thanked the government of Bangladesh and the people of brotherly Bangladesh for sincere messages of condolences and solidarity from the President, Prime Minister, Speaker of the parliament and Foreign Minister. Thanking the Bangladesh government for sending a search, rescue and medical team of 60 people and tents he said these are actually what they need at this moment urgently.

Dr. Momen mentioned that Bangladesh is sending another ten thousand tents in addition to two thousand tents sent earlier. He wanted to know about the current situation and his Turkish counterpart Mevlut Cavusoglu stated that '... It's worst what you’ve seen on TV. Some provinces were affected by the earthquakes, two strong earthquakes actually of 7.7 and 7.6 magnitude, thousands of aftershocks and some of them more than 6.5 magnitude. We lost more than 35 thousand people and there are people under the rubble that we couldn’t reach. We are doing our best to normalize life, to provide temporary shelter and also we are planning the reconstruction of the region affected by the earthquake.'

Mevlut Cavusoglu also expressed sorry about Bangladeshi citizens who were wounded and wished them quick recovery. Dr. Momen said, we rescued two of our students from debris and they are okay and 24 other students, who are affected, we have brought them, put them in the offices and we also paid them enough so that they can manage their day to day needs.

Dr. Momen also said, expressing Bangladesh's support, 'Maybe if you need some help, we can send the construction worker. And whatever you need, let us know and we will try our best.' The Turkish Foreign Minister said we have a brotherly country like Bangladesh. So, if we need anything else we would reach you without any hesitation.

#

Reza/Robi/Shamim/2023/1520 hours